Na temelju članka 35. stavak 1. alineja 4. Zakona o predškolskom odgoju i obrazovanju („Narodne novine“ broj 10/97, 107/07, 94/13, 98/19, 57/22 i 101/23), članka 54. stavka 2. Zakona o ustanovama („Narodne novine“ broj 76/93, 29/97, 47/99, 35/08, 127/19 i 151/22) i članka 7. i članka 13. Ugovora o osnivanju Dječjeg vrtića „Leptir“ („Službeni glasnik Općine Vrpolje“ broj 7/24 i „Službeni glasnik Općine Sikirevci“ broj 9/24), Upravno vijeće Dječjeg vrtića „Leptir“ uz prethodnu suglasnost osnivača Općine Vrpolje i Općine Sikirevci („Službeni glasnik Općine Vrpolje„ broj 5/25 i „Službeni glasnik Općine Sikirevci“ broj 3/25) na svojoj 2. sjednici Upravnog vijeća održanoj 31. ožujka 2025. godine donijelo je

**PRAVILNIK   
O UPISU DJECE I O MJERILIMA UPISA TE O OSTVARIVANJU   
PRAVA I OBVEZA KORISNIKA USLUGA U DJEČJEM VRTIĆU „LEPTIR“**

1. **OPĆE ODREDBE**

Članak 1.

Ovim Pravilnikom o upisu djece i o mjerilima upisa te o ostvarivanju prava i obveza korisnika usluga u Dječjem vrtiću „Leptir“ (u daljnjem tekstu: Pravilnik) utvrđuju se programi za djecu rane i predškolske dobi, postupak upisa i prednosti pri upisu djece u Dječji vrtić „Leptir“ (u daljnjem tekstu: Dječji vrtić), prava i obveze roditelja/skrbnika djece, organizacija rada s novoupisanim polaznicima Dječjeg vrtića, uvjeti ispisa djece iz Dječjeg vrtića te druga pitanja za upis djece i korištenje usluga Dječjeg vrtića.

Izrazi koji se koriste u ovom Pravilniku, a imaju rodno značenje, koriste se neutralno i odnose se jednako na muški i ženski rod.

Članak 2.

U Dječji vrtić se mogu upisati djeca od navršenih godinu dana života do polaska u osnovnu školu u redovite i ostale programe koji se ostvaruju u Dječjem vrtiću.

Odgojna – obrazovna skupina po programima može se organizirati ukoliko postoji dovoljan interes roditelja odnosno skrbnika i prijavljene djece, sukladno propisanim standardima.

1. **PROGRAMI ZA DJECU RANE I PREDŠKOLSKE DOBI**

Članak 3.

U Dječjem vrtiću se ostvaruju sljedeći programi za djecu rane i predškolske dobi:

* redoviti programi njege, odgoja, obrazovanja, zdravstvene zaštite, prehrane i socijalne skrbi djece rane i predškolske dobi usklađeni s radnim vremenom zaposlenih roditelja odnosno skrbnika i razvojnim potrebama djeteta te njihovim mogućnostima i sposobnostima,
* programi za djecu rane i predškolske dobi s teškoćama u razvoju,
* programi za darovitu djecu rane i predškolske dobi,
* programi učenja stranih jezika i drugi programi umjetničkog, kulturnog, vjerskog i sportskog sadržaja,
* programi predškole,
* drugi odgojno obrazovni programi.

Dječji vrtić može izvoditi i druge programe ovisno o potrebama djece i zahtjevima roditelja (skrbnika) a sve u skladu odredbama Zakona o predškolskom odgoju i obrazovanju i Državnom predškolskom standardu predškolskog odgoja i naobrazbe uz suglasnost Općine Vrpolje i Općine Sikirevci kao osnivača (u daljnjem tekstu: Osnivači).

Članak 4.

Redoviti programi njege, odgoja, obrazovanja, zdravstvene zaštite, prehrane i socijalne skrbi djece rane i predškolske dobi sukladno odredbama ovog Pravilnika, Dječji vrtić organizira i provodi navedene programe u sljedećim dobnim skupinama:  
- djeca u dobi od navršenih godinu dana do druge godine starosti (jedna skupina)  
- djeca u dobi od druge do treće godine starosti (dvije skupine)  
- djeca u dobi od treće do pete godine starosti (dvije skupine)  
- djeca u dobi od pete godine do polaska u osnovnu školu (dvije skupine).

Članak 5.

Redoviti programi njege, odgoja, obrazovanja, zdravstvene zaštite, prehrane i socijale skrbi djece rane i predškolske dobi sukladno odredbama ovog Pravilnika Dječji vrtić organizira i provodi kao:  
- cjelodnevni program u trajanju od 10 sati dnevno,  
- poludnevni program s ručkom u trajanju od 5-6 sati dnevno,  
- poludnevni program bez ručka u trajanju od 5-6 sati dnevno.

Članak 6.

Maksimalan broj skupina i broj djece po skupinama određen je Državnim pedagoškim standardom predškolskog odgoja i naobrazbe, a ustrojava se prema dobi djece, vrsti i trajanju programa, sposobnostima, potrebama i interesima djece i roditelja odnosno skrbnika.

Članak 7.

Program predškole obvezan je za svu djecu u godini dana prije polaska u osnovnu školu.  
 Obvezni program predškole osim u Dječjem vrtiću može se provoditi u objektima Osnovne škole „Ivan Meštrović“ Vrpolje, Područna škola Stari Perkovci i Područna škola Čajkovci gdje su postojeći prostori opremljeni za rad programa predškole kao i u Osnovnoj školi „Ivan Filipović“ Velika Kopanica Područna škola Jaruge.  
 Obveznik predškole koji ne koristi usluge Dječjeg vrtića ostvaruje pravo prednosti pri upisu u program predškole temeljem prijave za upis u skladu sa odredbama ovog Pravilnika.  
 Način, vrijeme i mjesto provođenja upisa u program predškole za djecu koja nisu polaznici redovitog programa, Dječji vrtić će objaviti na mrežnim stranicama Dječjeg vrtića, mrežnim stranicama Osnivača i na oglasnoj ploči Dječjeg vrtića.  
 Postupak upisa u program predškole provodi se odvojeno od upisa u redovite programe.

1. **MJERILA I POSTUPAK UPISA DJECE U DJEČJI VRTIĆ**

Članak 8.

Pedagoška godina započinje 1. rujna tekuće, a završava 31. kolovoza sljedeće godine.  
 Na osnovu javnih ovlasti Dječji vrtić obavlja poslove upisa djece u Dječji vrtić i ispisa iz Dječjeg vrtića s vođenjem odgovarajuće dokumentacije. Kada Dječji vrtić obavlja poslove kao javne ovlasti, odlučuje o pravu, obvezi ili pravnom interesu djeteta, roditelja/skrbnika ili druge fizičke ili pravne osobe, dužan je postupati prema odredbama Zakona o općem upravnom postupku („Narodne novine“ broj 47/09 i 110/21).  
 Upis djeteta uvjetuje se urednim cijepljenjem protiv bolesti iz Programa obveznih cijepljenja s iznimkom djece koja imaju kontraindikacije na pojedina cijepljenja.

Članak 9.

Upis djece u program Dječjeg vrtića provodi se prema Planu upisa što ga za svaku pedagošku godinu donosi Upravno vijeće Dječjeg vrtića (u daljnjem tekstu: Upravno vijeće) uz suglasnost Osnivača.

Članak 10.

U skladu s Planom upisa Dječji vrtić svake godine oglašava Javni poziv upisa, radi ostvarivanja programa predškolskog odgoja i obrazovanja.  
 Odluku o upisu djece u Dječji vrtić donosi Upravno vijeće za svaku pedagošku godinu.  
 Odluku o upisu djece u Dječji vrtić se objavljuje na oglasnoj ploči Dječjeg vrtića te na mrežnim stranicama Dječjeg vrtića i mrežnim stranicama Osnivača.  
 Temeljem Odluke o upisu djece u Dječji vrtić objavljuje se Javni poziv za upis djece u Dječji vrtić.  
 Dječji vrtić je dužan, sukladno svom kapacitetu organizirati redovite programe ranog i predškolskog odgoja za djecu s prebivalištem na području Općine Vrpolje, Općine Sikirevci te osigurati prednost pri upisu u redovite programe na način utvrđen Statutom Dječjeg vrtića.  
 Ukoliko ima slobodnih mjesta, u programe Dječjeg vrtića mogu se upisati i djeca s prebivalištem na području drugih jedinica lokalne samouprave.

Članak 11.

Javni poziv upisa se objavljuje na mrežnim stranicama Dječjeg vrtića i na oglasnim pločama u svim objektima u Dječjem vrtiću i na mrežnim stranicama Osnivača.

Javni poziv upisa sadrži sljedeće podatke koje utvrđuje Upravno vijeće:

1. naznaku upravne stvari ( javna objava upisa djece u programe Dječjeg vrtića),
2. rok za podnošenje zahtjeva i mjesto podnošenja zahtjeva,
3. vrstu programa u koji se djeca upisuju u skladu s Planom upisa,
4. određenje osoba na koje se odnosi (djeca od navršenih godinu dana starosti do polaska u osnovnu školu),
5. način sudjelovanja osoba u postupku (kriteriji za ostvarivanje prednosti),
6. naznaku osnovne i dodatne dokumentacije koja se prilaže uz zahtjev,
7. rok i mjesto objave rezultata upisa,
8. upozorenje na posljedice neodazivanja na javnu objavu u određenom roku,
9. način ostvarivanja i zaštite prava sudionika u postupku upisa.

Rok za podnošenje zahtjeva za upis djece traje 15 dana od dana početka postupka.

Članak 12.

Obrasci zahtjeva za upis djece u Dječji vrtić su:

1. Zahtjev za upis djeteta u Dječji vrtić – za djecu koja se po prvi puta upisuju u Dječji vrtić,
2. Zahtjev za nastavak korištenja usluga za sljedeću pedagošku godinu.

***Zahtjev za upis u Dječji vrtić***

Članak 13.

Roditelj/skrbnik je dužan prilikom podnošenja zahtjeva za upis priložiti dokaze o činjenicama bitnim za ostvarivanje prednosti pri upisu:

1. za dijete: rodni list, potvrda liječnika o zdravstvenom stanju djeteta (preslika iskaznice imunizacije i potvrda o sistematskom pregledu djeteta),
2. za dokaz prebivališta: osobna iskaznica za roditelje,
3. za dijete roditelja žrtve i invalida domovinskog rata: preslika rješenja o statusu žrtve i invalida Domovinskog rata,
4. za dijete zaposlenog/ih roditelja: potvrde poslodavca o zaposlenju ili dokaz o samostalnom obavljanju djelatnosti – rješenje, obrtnica / dokaz o statusu poljoprivrednika ili elektronički zapis iz HZMO,
5. za dijete nezaposlenog roditelja: potvrda HZZZ ili elektronički zapis iz HZMO,
6. za dijete samohranog roditelja: rodni list roditelja i smrtni list za preminulog roditelja, potvrda o nestanku drugog roditelja ili preslika rješenja Centra za socijalnu skrb o privremenom uzdržavanju djeteta (državna privremena alimentacija),
7. za dijete koje živi samo s jednim roditeljem (jednorodiljska obitelj): rodni list roditelja i presuda o razvodu braka ili drugi dokaz da drugi roditelj ne živi u zajedničkom kućanstvu,
8. za dijete čija su oba ili jedan roditelj redovni studenti/učenici: potvrda fakulteta/škole o redovnom školovanju,
9. za drugo dijete predškolske dobi: rodni list,
10. za dijete iz obitelji s troje i više malodobne djece: rodni listovi za svu djecu
11. za dijete uzeto na skrb i uzdržavanje i dijete u udomiteljskoj obitelji: preslika rješenja ili potvrda Centra za socijalnu skrb,
12. za dijete koje ima preporuku Centra za socijalnu skrb za smještaj u vrtić: preporuka Centra za socijalnu skrb,
13. za dijete s teškoćama u razvoju: preslika Nalaza i mišljenja Centra za socijalnu skrb
14. za dijete koje zajedno s roditeljima nema prebivalište na području Općine Vrpolje i Općine Sikirevci: rješenje, odluka, potvrda o sufinanciranju boravka djeteta druge jedinice lokalne samouprave.

Članak 14.

Zahtjev se podnosi:

1. osobno uz dobivanje potvrde o datumu i vremenu predaje dokumentacije,
2. putem pošte (preporučeno) i
3. putem e-maila Dječjeg vrtića (sve tražene dokumente je potrebno skenirati)

Roditelj/skrbnik je dužan u upisnom roku predati potpunu upisnu dokumentaciju.   
Prijave zaprimljene nakon roka i prijave s nepotpunom dokumentacijom neće se razmatrati.

***Zahtjev za nastavak korištenja usluga***

Članak 15.

Roditelj/skrbnik koji je upisao dijete u prethodnoj pedagoškoj godini dužan je u upisnom roku predati Zahtjev za nastavak korištenja usluga Dječjeg vrtića za svaku sljedeću pedagošku godinu u kojoj će u kontinuitetu nastaviti koristiti usluge Dječjeg vrtića.

Roditelj/skrbnik usluga dužan je podmiriti dugovanja Dječjem vrtiću u trenutku predaje Zahtjeva za nastavak korištenja usluga Dječjeg vrtića.

Zahtjev se podnosi:

1. osobno uz dobivanje potvrde o datumu i vremenu predaje dokumentacije,
2. putem pošte (preporučeno) i
3. putem e-maila Dječjeg vrtića (sve tražene dokumente je potrebno skenirati).

Zahtjev i zaprimljeni nakon roka neće se razmatrati.

Članak 16.

Roditelj odnosno skrbnik može odustati od Zahtjeva za upis davanjem pisane izjave koja mora biti potpisana, a u kojem slučaju ravnatelj Dječjeg vrtića donosi rješenje o obustavi postupka.

Članak 17.

U redovnom postupku upisa, rješenje o upisu djeteta se donosi u roku 30 dana od okončanja postupka upisa djece.  
 Izvan redovnog upisa roka, rješenje o upisu djeteta se donosi u roku od 30 dana od dana podnošenja urednog Zahtjeva.  
 Ukoliko dijete ispunjava uvjete za upis, Zahtjev se usvaja, a ukoliko ne ispunjava uvjete iz ovog Pravilnika, Zahtjev se odbija.

Članak 18.

U tijeku upisnog postupka, a prije uključivanja djeteta u odgojno obrazovni program, roditelj/skrbnik je obvezan na poziv Dječjeg vrtića uz prisutnost djeteta obaviti inicijalni razgovor.  
 Inicijalnom razgovoru prisustvuje barem jedan od roditelja odnosno skrbnika i jedan član stručnog tima Dječjeg vrtića.  
 Na inicijalnom razgovoru prikupljaju se podaci o razvoju djeteta, njegovim navikama, potrebama, obitelji i drugim specifičnostima te se dogovara period prilagodbe.

Članak 19.

Nakon što se temeljem podnesenih Zahtjeva utvrdi broj djece koja nastavljaju korištenje usluga, utvrđuju se slobodna mjesta za upis prijavljene djece u novu pedagošku godinu.

***Ostvarivanje prava na upis i prednost prilikom upisa***

Članak 20.

Dječji vrtić je dužan sukladno svom kapacitetu organizirati redovite programe predškolskog odgoja i osigurati provođenje prednosti pri upisu na način utvrđen Statutom Dječjeg vrtića i ovim Pravilnikom.

Pravo na upis i prednost prilikom upisa utvrđuju Osnivači Dječjeg vrtića Odlukom o načinu ostvarivanja prednosti pri upisu djece u Dječji vrtić „Leptir“.

Pravo na upis sukladno Odluci Osnivača ostvaruje dijete koje:

* zajedno s oba roditelja, samohranim roditeljem ili jednim roditeljem ukoliko se radi o jednoroditeljskoj obitelji, ima prebivalište na području Općine Vrpolje i Općine Sikirevci.
* djeca koja su smještena u udomiteljske obitelji, a nemaju prebivalište na području Općina Osnivača imaju pravo upisa u Dječji vrtić ukoliko njegov udomitelj ima prebivalište na području Općina Osnivača.
* dijete strani državljanin koji ima odobren boravak i živi na području općina ukoliko se radi o jednoroditeljskoj obitelji.

Ukoliko ima slobodnih mjesta u programe Dječjeg vrtića mogu se upisati i djeca s prebivalištem na području drugih jedinica lokalne samouprave.

Članak 21.

Prednost pri upisu u Dječji vrtić za iduću pedagošku godinu imaju djeca koja do 1. travnja tekuće godine navrše četiri godine života.  
 Nakon upisa djece iz stavka 1. ovoga članka primjenjuje se bodovanje upisne dokumentacije čime pojedina djeca stječu prednost prilikom upisa.  
 Prednost pri upisu razrađuje se metodom bodovanja, a prvenstvo pri upisu u okviru utvrđenog broja slobodnih mjesta ostvaruje dijete s većim zbrojem bodova na listi prvenstva.  
 Ukoliko dvoje ili više djece ostvari jednak broj bodova, redoslijed prednosti utvrđuje se prema kriteriju starosti djeteta, od starijega prema mlađemu.

Članak 22.

Kriterij za ostvarivanje prednosti se primjenjuju ako se sva prijavljena djeca ne mogu upisati odnosno u slučaju prijave većeg broja djece od maksimalnog broja utvrđenog Godišnjim planom i programom rada Dječjeg vrtića.  
 Kriterij za upis ostvaruju se na način da se za svaku prednost utvrđenu ovim Pravilnikom ostvaruje određeni broj bodova, a bodovi se zbrajaju prema svim kriterijima koje je moguće ostvariti.  
 Ako se sva prijavljena djeca mogu upisati, neće se primjenjivati kriteriji za ostvarivanje prednosti.

Članak 23.

Kriteriji za upis ostvaruje se na način da se za svaku utvrđenu prednost ostvaruje određeni broj bodova, uz prilaganje odgovarajuće dokumentacije kojom se pojedina prednost dokazuje i to prema sljedećoj tablici:

|  |  |  |
| --- | --- | --- |
| **RED PREDNOSTI** | **OPIS KRITERIJA** | **BROJ BODOVA** |
| DJECA SAMOHRANIH RODITELJA;  DJECA UZETA NA UZDRŽAVANJE;  DJECA IZ JEDNORODITELJSKIH OBITELJI | Zaposlen  Nezaposlen  Redovan učenik ili student  Troje ili više malodobne djece  Dvoje djece predškolske dobi  Dijete prije polaska u osnovnu školu  Preporuka CZSS  (teški soc., zdravst.uvjeti)  Cjelodnevni 10-satni program | 30  10  10  1 bod po djetetu  1  5  4  10 |
| DJECA ZAPOSLENIH/NEZAPOSLENIH  RODITELJA/SKRBNIKA | Oba zaposlena  Jedan zaposlen, drugi redovan učenik/student  Jedan zaposlen, drugi nezaposlen  Jedan nezaposlen, drugi redovan učeni/student  Troje ili više malodobne djece  Dvoje djece predškolske dobi  Dijete prije polaska u osnovnu školu  Udomiteljska /skrbnička obitelj  Preporuka CZSS  (teški soc. Zdravst.uvjeti)  Cjelodnevni 10-satni program | 30  16  10  8  1 bod po djetetu  1  5  4  4  10 |
| DJECA RODITELJA ŽRTAVA I INVALIDA DOMOVINSKOG RATA | Prednost pri upisu u slučaju istog broja bodova | 5 |
| DJECA S TEŠKOĆAMA U RAZVOJU | Primjena čl. 32, 33 i 34. Pravilnika | Primjena čl. 32, 33 i 34. Pravilnika |

Članak 24.

Prema navedenim kriterijima prednost pri upisu djece u redovite programe imaju djeca s prebivalištem na području Općine Vrpolje i Općine Sikirevci, ako oba roditelja/skrbnika ili samohrani roditelj imaju prijavljeno prebivalište u općinama Osnivača.  
 Djeca s područja Općine Vrpolje prednost pri upisu u redovite programe imaju u sjedištu Dječjeg vrtića pod nazivom Dječji vrtić „Leptirić“, a djeca s područja Općine Sikirevci prednost pri upisu u redovite programe imaju u Područnom odjelu „Sunčana“ u Sikirevcima.

Članak 25.

Nakon upisa svih zainteresiranih s područja općina Osnivača, po istim se kriterijima upisuju djeca iz ostalih jedinica lokalne samouprave i do popunjenosti kapaciteta Dječjeg vrtića.

Članak 26.

Bodovi utvrđeni po kriterijima iz članka 23. ovog Pravilnika zbrajaju se i na temelju ukupnog broja bodova utvrđuje se lista prvenstva na koju se redom stavljaju zahtjevi podnositelja/ica od većeg broja bodova do najmanjeg.  
 Svako dijete će zbog sigurnosnih razloga prilikom podnošenja Zahtjeva dobiti šifru za upis koja će se odnositi samo na njega i koja je tajni podatak koji je poznat samo roditelju, skrbniku ili udomitelju.  
 Potvrda o dodijeljenoj šifri dostavlja se roditelju, skrbniku ili udomitelju putem e-mail adrese naznačene u Zahtjevu.

Članak 27.

Prednost pri upisu u okviru utvrđenog broja slobodnih mjesta po programima i odgojnim skupinama ostvaruje dijete s većim zbrojem bodova.  
 Ukoliko dvoje ili više djece ostvaruju jednak broj bodova, prednost ostvaruje dijete koje ima veću kronološku dob (kriterij starosti djeteta – od starijeg prema mlađem djetetu).

Članak 28.

Dječji vrtić će voditi računa o upisu djece koja žive u iznimno teškim obiteljskim, socijalnim i zdravstvenim uvjetima (smrt roditelja, odnosno skrbnika, teška bolest roditelja, odnosno skrbnika, invalidnost roditelja odnosno skrbnika i slično).

Rješenje o upisu djece iz prethodnog stavka donosi ravnatelj Dječjeg vrtića uz prethodno savjetovanje sa Upravnim vijećem Dječjeg vrtića.

Članak 29.

Djeca koja se tijekom pedagoške godine ispišu iz Dječjeg vrtića u novoj pedagoškoj godini nemaju nikakvu prednost pri upisu.

Za djecu iz stavka 1. ovog članka će se utvrđivati broj bodova kao i za svu novoprimljenu djecu po kriterijima utvrđenim ovim Pravilnikom.

Članak 30.

Dijete iznimno može pohađati Dječji vrtić kraće vrijeme od vremena koje je utvrđeno za pojedini program, samo kada je to u interesu zdravlja djeteta, o čemu na temelju stručnog mišljenja odlučuju ravnatelj i stručni suradnici.

Članak 31.

Za svaku pedagošku godinu provodi se postupak upisa djece i ponovno se utvrđuje lista čekanja za svaku pedagošku godinu.

***Upis djece s teškoćama***

Članak 32.

Djeca s težim teškoćama u razvoju (članak 4. Državnog pedagoškog standarda predškolskog odgoja i naobrazbe) ne podliježe sustavu bodovanja, već procjeni Povjerenstva za upis djece.

Povjerenstvo za upis djece na temelju dokumentacije i procjene stručnog tima o psihofizičkom statusu i potrebama djeteta za odgovarajućim programima i uvjetima koje Dječji vrtić može ponuditi odlučuje o upisu djece s težim teškoćama.

Roditelji odnosno skrbnici su dužni dostaviti medicinsku dokumentaciju o razvoju ili zdravstvenim teškoćama djeteta te imaju obvezu odazvati se na poziv stručnog tima.

Članak 33.

Dijete s težim teškoćama može se upisati ukoliko stručni tim utvrdi da se u Dječjem vrtiću mogu osigurati specifični uvjeti iz članka 32. ovog Pravilnika te ako postoji slobodno mjesto za upis.

Članak 34.

Temeljem procjene stručnog tima za dijete s teškoćama provodi se pedagoška opservacija koja u pravilu ne traje duže od tri mjeseca.  
 O duljini dnevnog odnosno tjednog boravka djeteta u Dječjem vrtiću za vrijeme opservacije odlučuje stručni tim.  
 Ukoliko za to postoji potreba, pedagoška opservacija može se odlukom stručnog tima produljiti.

Članak 35.

Postupak zaprimanja i obrade Zahtjeva za upis djece u programe Dječjeg vrtića provodi Povjerenstvo za upis djece (u daljnjem tekstu: Povjerenstvo) koje imenuje ravnatelj Dječjeg vrtića.

Povjerenstvo čine članovi iz reda odgojitelja i stručnih suradnika Dječjeg vrtića.  
 O radu Povjerenstva vodi se zapisnik.  
 Rad Povjerenstva nadzire ravnatelj.  
 Povjerenstvo je dužno po zaključenju roka za podnošenje prijava dostaviti podatke ravnatelju.

Članak 36.

Na temelju obrade zaprimljene dokumentacije Povjerenstvo formira Listu upisane djece i Listu čekanja.

U roku od 15 dana po isteku roka za podnošenje Zahtjeva za upis djece ravnatelj Dječjeg vrtića dužan je dostaviti Upravnom vijeću izvješće o upisima koje sadrži:

* broj zaprimljenih zahtjeva,
* broj zahtjeva na Listi upisane djece,
* broj zahtjeva na Listi čekanja,
* raspoloživim kapacitetima Dječjeg vrtića nakon utvrđenih rezultata upisa.

Članak 37.

Povjerenstvo je dužno najkasnije petnaest (15) dana po isteku roka za podnošenje Zahtjeva za upis djece, a po prethodnoj suglasnosti Upravnog vijeća, objaviti Privremenu listu rezultata upisa djece.

Privremena lista s rezultatima upisa objavljuju se javno na oglasnim pločama Dječjeg vrtića i na mrežnim stranicama Dječjeg vrtića i sadrži:

* Listu upisane djece po odgojno obrazovnim skupinama (redni broj, šifru prijavitelja koja se odnosi na pojedino dijete, ukupan broj bodova, termin inicijalnog razgovora),
* Listu djece na čekanju,
* Podatke o odbijenim zahtjevima te slobodnim kapacitetima.

***Pravo na prigovor***

Članak 38.

Roditelj odnosno skrbnik ima pravo prigovora na Privremenu listu s rezultatima upisa u dijelu koji se odnosi na njegovo dijete u roku od pet (5) dana od objave rezultata.

Prigovor se u pisanom obliku podnosi Upravnom vijeću, a dostavlja se Povjerenstvo osobno, poštom ili putem elektroničke pošte na adresu, odnosno elektroničku adresu Dječjeg vrtića.

Članak 39.

Odluku o prigovoru donosi Upravno vijeće u roku od sedam (7) dana od dana isteka roka za podnošenje prigovora.

Upravno vijeće može:  
- odbaciti prigovor kao nepravodoban ili podnesen od neovlaštene osobe,  
- odbiti prigovor kao neosnovan i potvrditi rezultate upisa,  
- prihvatiti prigovor i izmijeniti rezultate upisa.

Članak 40.

Odgovor na prigovor odnosno odluku u pisanom obliku roditelju se dostavlja u zatvorenoj koverti poštom odnosno putem elektroničke pošte.

Ukoliko je roditelj nedostupan, odluka će se u zatvorenoj koverti izvijestiti na oglasnoj ploči Dječjeg vrtića s naznakom da se time smatra da je dostava izvršena.

***Konačna lista rezultata upisa***

Članak 41.

Nakon završetka upisa, istek roka prigovora i donošenjem odluka po prigovoru, utvrđuje se Konačna lista o upisu djece u Dječji vrtić.  
 Konačna lista upisa objavljuje se javno na mrežni stranicama i na oglasnim pločama Dječjeg vrtića u obliku liste koja sadrži:

* redni broj,
* šifra djeteta,
* ukupan broj bodova,
* podatke o odbijenim zahtjevima prema odgojno-obrazovnim skupinama nakon utvrđenih rezultata upisa.

Članak 42.

Povjerenstvo je dužno dostaviti izvješće o upisima djece u Dječji vrtić ravnatelju Dječjeg vrtića, Upravnom vijeću i Jedinstvenim upravnim odjelima Osnivača koji će potom izvijestiti i Osnivače.

Izvješće mora sadržavati podatke o rezultatima upisa prema odgojno obrazovnim skupinama i to:

- broj slobodnih mjesta za upis djece,  
- broju u roku zaprimljenih zahtjeva za upis djece,  
- broju zaprimljenih zahtjeva za upis djece nakon roka,  
- broju prihvaćenih zahtjeva za upis djece,  
- broju odbijenih zahtjeva za upis djece,  
- broju odbijenih prigovora na prijedlog Liste reda prvenstva,  
- broj prihvaćenih prigovora na prijedlog Liste reda prvenstva,  
- raspoložive kapacitete Dječjeg vrtića nakon utvrđenih rezultata upisa te ostale podatke.

Članak 43.

Za djecu koja ne mogu biti primljena prema javnom pozivu upisa utvrđuje se Lista čekanja koja se formira za svaku odgojno-obrazovnu skupinu te će temeljem dobivenih bodova ostvarivati pravo upisa tijekom godine, ukoliko se oslobode mjesta u odgojnoj skupini ili se proširi kapacitet Dječjeg vrtića.

Djeca koja do 31. kolovoza tekuće godine ne navrše godinu dana stavljaju se na listu čekanja s nula bodova, od starijeg ka mlađem, a u zagradi će se navesti stvaran broj bodova ostvaren temeljem kriterija za ostvarivanje prednosti koji će se aktivirati kada dijete navrši godinu dana i temeljem kojih će ostvarivati prvenstveni red na listi čekanja.

Članak 44.

Na slobodna mjesta mogu se tijekom godine upisati i djeca čiji roditelji nisu sudjelovali u postupku za prijem djece temeljem objavljenog javnog poziva.

Tijekom godine roditelji imaju pravo podnijeti Zahtjev za upis djece u Dječji vrtić. Djeca se primaju na temelju podnesenih zahtjeva na način da se stavljaju na kraj liste čekanja. U tom slučaju ne primjenjuje se kriterij bodovanja, nego redoslijed zaprimanja zahtjeva za upis prema odgojno-obrazovnim skupinama.

Na situacije iz stavka 2. primjenjuje se kriterij liste čekanja u novoj pedagoškoj godini.

1. **POSTUPAK UPISA DJECE U DJEČJI VRTIĆ**

Članak 45.

Prije uključivanja djeteta u odgojno-obrazovnu skupinu roditelj/skrbnik je obvezan:

* obaviti, uz prisutnost djeteta, inicijalni razgovor s članom stručne službe Dječjeg vrtića,
* potpisati izjavu o ovlaštenim osobama koje mogu dovoditi i odvoditi dijete iz Dječjeg vrtića,
* potpisati rješenje o upisu i sklopiti ugovor o pružanju usluga s Dječjim vrtićem.

Na inicijalnom razgovoru prikupljaju se podaci o razvoju djeteta, njegovim navikama, potrebama, obitelji i drugim specifičnostima te se dogovaraju odgovarajući postupci prilagodbe na jaslice/vrtić.

Inicijalnom razgovoru prisustvuje barem jedan od roditelja i stručni suradnik Dječjeg vrtića.

U slučaju kada se radi o djeci s teškoćama, inicijalnom razgovoru prisustvuju dva stručna suradnika.

Ukoliko roditelj odnosno skrbnik ne izvrši sve gore navedeno, smatra se da je odustao od upisa.

***Ugovor o pružanju usluga***

Članak 46.

Međusobna prava i obveze roditelja odnosno skrbnika i Dječjeg vrtića utvrditi će se i urediti ugovorom o pružanju usluga.

Ugovor o pružanju usluga potpisuju oba roditelja odnosno skrbnika, osim u slučaju kad jedan roditelj odnosno skrbnik ostvaruje roditeljsku skrb.

Članak 47.

Roditelj/skrbnik – korisnik usluga Dječjeg vrtića koji ima prebivalište na području Općine Vrpolje i Općine Sikirevci sudjeluje u mjesečnoj cijeni usluga koju utvrđuju Osnivači i odlukom o mjerilima za utvrđivanje cijene usluge i načinu sudjelovanja roditelja/skrbnika u cijeni usluga Dječjeg vrtića „Leptir“.

Roditelj/skrbnik – korisnik usluge Dječjeg vrtića koji ima prebivalište na području drugih jedinica lokalne samouprave sudjeluje u cijeni usluga u iznosu razlike između cijene koju podmiruje jedinica lokalne samouprave u kojoj ima prebivalište, sukladno odluci njenog predstavničkog tijela i ukupnoj cijeni koštanja redovitog programa. Ako jedinica lokalne samouprave u kojoj korisnik ima prebivalište ne sufinancira cijenu usluge Dječjeg vrtića, korisnik će morati sam snositi punu cijenu redovnog programa.

Roditelji/skrbnici – korisici usluge Dječjeg vrtića plaćaju onu cijenu usluge prema programu koji su odabrali sukladno Odluci o mjerilima za utvrđivanje cijene usluge i načinu sudjelovanja roditelja/skrbnika u cijenu usluge Dječjeg vrtića „Leptir“.

1. **ORGANIZACIJA RADA S NOVOUPISANIM POLAZNICIMA DJEČJEG VRTIĆA**

Članak 48.

Djeca upisana slijedom javnog poziva počinju ostvarivati program od 1. rujna tekuće godine, ako javnim pozivom nije drugačije definirano.

***Promjena Programa ili odgojno-obrazovne skupine***

Članak 49.

Djeci se osigurava prijelaz iz jedne u drugu odgojno-obrazovnu skupinu na zahtjev roditelja/skrbnik ako u odgojno-obrazovnoj skupini ima slobodnih mjesta, o čemu brine ravnatelj i stručni tim Dječjeg vrtića.

Dječji vrtić može zbog uvjeta rada, organizacije djelatnosti, primjene pedagoških standarda ili drugih izvanrednih okolnosti te organiziranja odgojnih skupina premjestiti dijete u drugu odgojnu skupinu.

Roditelj/skrbnik ima pravo na jednu promjenu dužine Programa (poludnevni/cjelodnevni).   
 Promjenu dužine programa moguće je ostvariti početkom mjeseca uz podnošenje Zahtjeva za promjenom programa. Temeljem zahtjeva za promjenom programa Dječji vrtić će izdati Rješenje o upisu u odabrani program.

1. **OSTVARIVANJE PRAVA I OBVEZA KORISNIKA USLUGA**

**DJEČJEG VRTIĆA**

Članak 50.

Roditelj/skrbnik djeteta ima pravo:

* prije početka ostvarivanja programa biti upoznat s programom za dijete i uvjetima pod kojima se on ostvaruje te s tim u vezi s pravima i obvezama roditelja odnosno skrbnika djeteta,
* putem individualnih razgovora i roditeljskih sastanaka biti redovito obaviješten o razvoju i napredovanju djeteta te biti uključen u različite oblike suradnje roditelja odnosno skrbnika i Dječjeg vrtića,
* podnositi zahtjeve nadležnim tijelima Dječjeg vrtića radi ostvarivanja i zaštite pojedinačnih prava i potreba djeteta i to u pisanom obliku,
* sudjelovati u planiranju, realizaciji i vrednovanju odgojno-obrazovnog programa za dijete,
* sudjelovati u upravljanju u Dječjem vrtiću na način utvrđen Zakonom o predškolskom odgoju i obrazovanju, Statutom Dječjeg vrtića i drugim internim/općim aktima Dječjeg vrtića, birati i biti biran za predstavnika roditelja odnosno skrbnika – korisnika usluga u Upravnom vijeću Dječjeg vrtića i druga prava sukladno internim/općim aktima Dječjeg vrtića.

Članak 51.

Roditelj/skrbnik djeteta je dužan:

* prije početka ostvarivanja programa dostaviti potvrdu nadležnog liječnika o obavljenom sistematskom zdravstvenom pregledu djeteta te dodatnu zdravstvenu potvrdu za slučaj promjena zdravlja nastalih nakon sistematskog zdravstvenog pregleda,
* predočiti i dostaviti potpunu dokumentaciju i informaciju o zdravstvenom stanju o karakteristikama i potrebama djeteta koje su bitne za odabir primjerenog programa, kao i za njegovu sigurnost i zdravlje tijekom ostvarivanja programa,
* pravovremeno izvještavati Dječji vrtić o promjenama razvojnog statusa djeteta i surađivati s Dječjim vrtićem u postupcima izmjene programa,
* za slučaj značajnih promjena zdravstvenog stanja ili razvojnog statusa djeteta, koje tijekom ostvarivanja programa uoči stručni tim Dječjeg vrtića, obaviti potrebne pretrage i pribaviti mišljenje nadležnih službi te sudjelovati u programu opservacije djeteta i utvrđivanju novog, prilagođenog individualiziranog programa, ako je to u interesu razvojnih potreba i sigurnosti djeteta, odnosno sigurnosti i ostvarivanja odgojno-obrazovnog programa za drugu djecu,
* osobno dovoditi i odvoditi dijete iz odgojno-obrazovne skupine ili pisano obavijestiti odgojitelja o punoljetnoj osobi koju je za to ovlastio,
* izvijestiti odgojitelja odgojno-obrazovne skupine u roku 24 sata o razlozima izostanka djeteta,
* ne dovoditi bolesno dijete u Dječji vrtić, a nakon završetka liječenja dostaviti potvrdu nadležnog liječnika o obavljenom zdravstvenom pregledu iz koje je vidljivo da je dijete sposobno pohađati Dječji vrtić,
* nakon izbivanja djeteta iz Dječjeg vrtića zbog drugih razloga u trajanju duljem od 60 dana dostaviti potvrdu nadležnog liječnika o obavljenom zdravstvenom pregledu iz koje je vidljivo da je dijete sposobno pohađati Dječji vrtić,
* odazivati se pozivima na roditeljske sastanke i druge oblike suradnje roditelja s Dječjim vrtićem u cilju praćenja razvoja i napredovanja djeteta,
* najkasnije do 20-og u mjesecu uplaćivati utvrđen iznos sudjelovanja roditelja/skrbnika u cijeni programa,
* pravovremeno prijaviti promjenu adrese prebivališta ukoliko do toga dođe,
* uredno i pravovremeno obavijestiti odgojitelja o namjeravanom razdoblju izostanka djeteta iz Dječjeg vrtića,
* izvršavati druge obveze korisnika usluga utvrđene općim aktima Dječjeg vrtića.

Članak 52.

Dječji vrtić je dužan:

* ustrojiti rad s djecom u jasličkim i vrtičkim odgojno-obrazovnim skupinama, sukladno propisanom Godišnjem planu i programu Dječjeg vrtića i Državnom pedagoškom standardu predškolskog odgoja i naobrazbe,
* surađivati s obitelji djeteta u cilju praćenja razvoja i napredovanja djeteta,
* osigurati redovito obavještavanje roditelja/skrbnika – korisnika usluga i njihovo sudjelovanje u upravljanju Dječjim vrtićem sukladno Zakonu o predškolskom odgoju i obrazovanju i Statutu Dječjeg vrtića,
* omogućiti zaštitu pojedinačnih prava roditelja/skrbnika – korisnika usluga podnošenjem prigovora ili žalbe Upravnom vijeću,
* upozoriti roditelja/skrbnika – korisnika usluga da Dječji vrtić pridržava pravo preraspoređivanja djeteta iz jedne u drugu odgojno-obrazovnu skupinu i posebno organiziranog programa za vrijeme mjeseca srpnja i kolovoza te u drugim posebnim okolnostima, u skladu s pedagoškim načelima i interesima organizacije rada,
* upozoriti roditelja/skrbnika – korisnika usluga da Dječji vrtić može, u slučaju značajnih promjena zdravstvenog stanja ili razvojnog statusa djeteta koje uoči stručni tim Dječjeg vrtića, izmijeniti program i uvjete ostvarivanja programa za dijete. Postupak promjene programa pokreće Upravno vijeće na prijedlog stručnog tima Dječjeg vrtića, a na prijedlog na temelju praćenja stanja i potreba djeteta te na temelju provedene opservacije, u interesu razvojnih potreba djeteta, njegove sigurnosti te sigurnosti i ostvarivanja odgojno-obrazovnog programa za drugu djecu.
* provoditi odgovarajuće programe u Dječjem vrtiću za djecu rane i predškolske dobi,
* pratiti razvoj djeteta i obavijestiti roditelja odnosno skrbnika o uočenim problemima ili teškoćama kod djeteta,
* osigurati uvjete boravka djece u Dječjem vrtiću,
* osigurati stručne i obrazovane radnike za rad s djecom u skupinama,
* osigurati prehranu djece,
* raskinuti Ugovor o pružanju usluga s roditeljima/skrbnicima koji nisu cijepili dijete prema programu obveznog cijepljenja nadležnog tijela ukoliko isti nisu dostavili Dječjem vrtiću potvrdu pedijatra ili drugog ovlaštenog doktora o prolongiranju cijepljenja zbog zdravstvenog stanja djeteta,
* obavijestit nadležna tijela te poduzeti potrebne radnje u slučaju kršenja djetetova prava, a posebice u svim oblicima tjelesnog ili duševnog nasilja, spolne zlouporabe, zanemarivanja ili nehajnog postupanja zlostavljanja ili izrabljivanja djeteta,
* surađivati s roditeljima odnosno skrbnicima u realizaciji svečanosti, izložbi, nastupa, izleta, manifestacija i drugih oblika suradnje po potrebi,
* izvršavati druge obveze sukladno Statutu Dječjeg vrtića i drugim internim/općim aktima Dječjeg vrtića.

1. **UPISI U PROGRAM PREDŠKOLE**

***Predškola***

Članak 53.

U Dječjem vrtiću je organiziran program predškole koji je obvezan za svu djecu u godini dana prije polaska u osnovnu školu u skladu sa odredbama Zakona o predškolskom odgoju i obrazovanju i odredbama ovog Pravilnika.

Program predškole za djecu koja koriste usluge Dječjeg vrtića integriran je u redoviti program.

Obveznik predškole koji ne koristi usluge Dječjeg vrtića ostvaruje pravo izravnog upisa u program predškole temeljem Prijave za upis.

Način, vrijeme i mjesto provođenja upisa u program predškole za djecu koja nisu polaznici redovitog programama, Dječji vrtić će objaviti putem oglasne ploče Dječjeg vrtića, odnosno putem mrežnih stranica Dječjeg vrtića i mrežnih stranica Osnivača.

Postupak upisa u program predškole provodi se odvojeno od upisa u redovite programe.

Članak 54.

Obvezni program predškole osim u Dječjem vrtiću može se provoditi u objektima Osnovne škole „Ivan Meštrović“ Vrpolje Područna škola Stari Perkovci i Područna škola Čajkovci gdje su postojeći prostori opremljeni za rad programa predškole kao i u Osnovnoj školi „Ivan Filipović“ Velika Kopanica Područna škola Jaruge.

1. **EVIDENCIJA BORAVKA DJECE U DJEČJEM VRTIĆU**

Članak 55.

Odgojitelj je obvezan voditi evidenciju o nazočnosti djece u Dječjem vrtiću.  
 Svojim potpisom na evidenciju odgojitelj potvrđuje ispravnost i točnost podataka na istoj.

1. **MOGUĆNOST NEKORIŠTENJA USLUGA**

Članak 56.

Roditelj/skrbnik – korisnik usluga ima mogućnost nekorištenja usluga tijekom pedagoške godine najviše do jednog mjeseca u kontinuitetu.

Nekorištenje usluga na način utvrđen u stavku 1. ovog članka ne smatra se ispisom djeteta iz Dječjeg vrtića.

Za vrijeme nekorištenja usluga u smislu stavka 1. ovoga članka, roditelj/skrbnik – korisnik usluga nema pravo svoje dijete povremeno dovoditi u Dječji vrtić.

Za vrijeme nekorištenja usluga u smislu stavka 1. ovoga članka roditelj/skrbnik – korisnik usluga ne plaća mjesečnu cijenu usluga, već plaća naknadu u mjesečnom iznosu utvrđenom Odlukom o mjerilima za utvrđivanje cijene usluga i načinu sudjelovanja roditelja u cijeni programa Dječjeg vrtića „Leptir“.

Vrijeme nekorištenja usluga Dječjeg vrtića u smislu stavka 1. ovoga članka ne odnosi se na dio mjeseca, već se izričito odnosi na čitav mjesec računajući od prvog do posljednjeg dana u mjesecu nekorištenja usluga.

1. **NAPLATA USLUGA DJEČJEG VRTIĆA**

Članak 57.

Mjerila za naplatu usluga Dječjeg vrtića od roditelja/skrbnika – korisnika usluga utvrđuju Osnivači svojom Odlukom o mjerilima za utvrđivanje cijene usluga i načinu sudjelovanja roditelja u cijeni programa Dječjeg vrtića „Leptir“ (u daljnjem tekstu: Odluka).

Odlukom iz stavka 1. ovog članka utvrđuju se programi koje Dječji vrtić ostvaruje, način utvrđivanja pune mjesečne cijene usluga programa Dječjeg vrtića, način utvrđivanja visine sudjelovanja roditelja/skrbnika – korisnika usluga u punoj mjesečnoj cijeni usluga programa, smanjenje mjesečnog sudjelovanja u punoj cijeni usluga Dječjeg vrtića, oslobođenje od sudjelovanja u punoj mjesečnoj cijeni usluga i način naplate usluga.

Odlukom iz stavka1. ovog članka Osnivači utvrđuju i visinu ekonomske cijene usluge i iznos mjesečnog sudjelovanja koje plaća roditelj/skrbnik – korisnik usluge.

U slučaju promijenjenih okolnosti visinu ekonomske cijene utvrdit će Osnivači na prijedlog Upravnog vijeća.

Članak 58.

Roditelj/skrbnik se obvezuje da će plaćati mjesečni iznos ili određeni mjesečni iznos sudjelovanja u cijeni programa što ga njegovo dijete ostvaruje u Dječjem vrtiću, a sve na način i u iznosu utvrđenom prema Odluci Osnivača iz članka 57. ovog Pravilnika.

Članak 59.

Na temelju mjesečnih evidencija o prisustvu djece, Dječji vrtić dostavlja račun svakom roditelju/skrbniku – korisniku usluga najkasnije do 10-og u mjesecu za prethodni mjesec.

Roditelji su dužni račun iz stavka 1. ovo članka platiti do 20-og u mjesecu, sukladno članku 51. stavku 1. podstavku 10.

Ako roditelj odnosno skrbnik ne izvrši obvezu plaćaju u roku od 60 dana do isteka zadnjeg dana dospijeća obveza iz stavka 2. ovog članka, Dječji vrtić može otkazati pružanje usluge.

1. **ISPISI DJECE IZ DJEČJEG VRTIĆA**

Članak 60.

Za ispis djeteta iz Dječjeg vrtića roditelj odnosno skrbnik može podnijeti pisani zahtjev Dječjem vrtiću najkasnije 10 dana prije ispisa.

Odluku o ispisu donosi ravnatelj Dječjeg vrtića.

U tom slučaju ispisom djeteta iz Dječjeg vrtića na zahtjev roditelja odnosno skrbnika smatra se da je Ugovor između roditelja odnosno skrbnika i Dječjeg vrtića sporazumno raskinut te da isti više nije na snazi.

Neposredno prije ispisa djeteta iz Dječjeg vrtića roditelj odnosno skrbnik dužan je podmiriti sve svoje obveze i sve dugove prema Dječjem vrtiću.

Članak 61.

Dječji vrtić će ispisati dijete odnosno otkazati ugovor roditelju odnosno skrbniku bez ostavljanja otkaznog roka ukoliko:

* nije predan ili nije pravodobno predan Zahtjev (za nastavak korištenja usluga),
* prilikom predaje Zahtjeva nisu podmirena u Dječjem vrtiću sva dugovanja,
* da se nakon zaključivanja Ugovora utvrde razvojne teškoće djeteta, a Dječji vrtić ne može osigurati potrebne specifične uvjete za dijete i/ili nema mogućnosti smještaja djeteta u skupine s odgovarajućim posebnim programom,
* se utvrdi da su prilikom upisa roditelji zatajili bolesti, zdravstvene i druge poteškoće djeteta,
* da se po završetku pedagoške opservacije utvrdi nemogućnost osiguranja potrebnih specifičnih uvjeta za dijete u Dječjem vrtiću,
* izostane neopravdano duže od 60 dana,
* krivotvorena dokumentacija,
* da svojim postupanjem roditelji odnosno skrbnici na bilo koji način nanose štetu ugledu ili imovini Dječjeg vrtića,
* nije izvršena obveza plaćanja usluga u roku od 60 dana od dana dospijeća,
* se roditelj odnosno skrbnik ne pridržava ugovornih obveza, odluka i općih akata Dječjeg vrtića.

Odluku o ispisu djeteta donosi ravnatelj Dječjeg vrtića.

Članak 62.

Roditelj/skrbnik usluga dužan je u slučaju ispisa djeteta podmiriti Dječjem vrtiću sva dugovanja.

Ukoliko roditelj/skrbnik – korisnik usluga ne želi podmiriti Dječjem vrtiću sva dugovanja, Dječji vrtić zadržava pravo naplate nepodmirenih potraživanja nastao temeljem izdanog računa, prisilnim putem.

***Izostanak djeteta iz vrtića***

Članak 63.

Roditelj/skrbnik – korisnik usluga dužan je obavijestiti odgojitelja o izostanku djeteta.

Roditelj/skrbnik – korisnik usluga dužan je opravdati izostanak djeteta.

Za dane izostanka djeteta zbog bolesti, roditelj/skrbnik – korisnik usluga dužan je priložiti liječničku potvrdu o obavljenom zdravstvenom pregledu iz koje je vidljivo da je dijete sposobno pohađati Dječji vrtić.

Članak 64.

Ako dijete ne koristi usluge ustanove dulje od mjesec dana, roditelj/skrbnik – korisnik usluga dužan je najkasnije 45-og dana izostanka pisanim ili usmenim putem obavijestiti odgojiteljicu o razlozima izostanka djeteta.

Članak 65.

U slučaju da roditelj/skrbnik – korisnik usluga nije podnio Zahtjev za ispis, a niti obavijestio o razlozima izostanka djeteta, smatra se da je dijete ispisano iz Dječjeg vrtića protekom roka od 60 dana od zadnjeg dana korištenja usluga, a roditelj/skrbnik – korisnik usluga dužan je platiti sve nastale troškove do tog roka.

1. **PRIJELAZNE I ZAVRŠNE ODREDBE**

Članak 66.

Roditelj/skrbnik – korisnik usluga dužan je tijekom godine prijaviti i dokazati svaku promjenu u odnosu na svoj osobni status i činjenice kojima je ostvario prednost pri upisu (bračni status, promjena prebivališta, zaposlenje) i ostalo prema odredbama ovog Pravilnika.

Dječji vrtić može tijekom godine izvršiti provjeru dokumentacije iz prethodnog stavka ovog članka na način da od roditelja/skrbnika – korisnika usluga zatraži dostavu podataka iz prethodnog stavka.

Na utvrđene promjene činjenica iz stavka 1. ovog članka primjenjuju se odredbe Odluke iz članka 57. ovog Pravilnika.

Članak 67.

Informacije o djeci i roditeljima/skrbnicima koje Dječji vrtić posjeduje, zaštićene su sukladno zakonu koji uređuje zaštitu osobnih podataka.

U svrhu zaštite osobnih podataka Dječji vrtić može, posebice prilikom javnog objavljivanja informacija sukladno zakonu o pravu na pristup informacijama, provoditi pseudonimizaciju podataka.

Članak 68.

Ovaj Pravilnik donosi Upravno vijeće nakon pribavljene suglasnosti Osnivača.

Članak 69.

Ovaj Pravilnik stupa na snagu osmog dana od dana objave u službenim glasilima Osnivača.

PREDSJEDNICA UPRAVNOG VIJEĆA  
 DJEČJEG VRTIĆA „LEPTIR“  
 Suzana Bilić Vardić, prof.

Klasa: 601-01/25-01/7  
Urbroj: 2178-11-03-25-1  
Vrpolje, 31. ožujka 2025.g.